-----------------------------------------------------------------------
  6. โครงการดำเนินงานในอนาคต

  -----------------------------------------------------------------------

บริษัทมีแผนที่จะพัฒนาบริการใหม่ๆและใช้ประโยชน์จากทรัพย์สินที่ได้ลงทุนไปแล้วเป็นหลัก
โดยมีรายละเอียดดังนี้

1. บริการเสริมพิเศษอื่นๆ ของโทรศัพท์พื้นฐาน

บริษัทมีแผนที่จะเปิดให้บริการเสริมพิเศษอื่นๆ ของโทรศัพท์พื้นฐาน เช่นบริการ Call Card
ซึ่งเป็นบริการที่เสนอให้แก่ลูกค้าที่ใช้เลขหมายโทรศัพท์ของบริษัท
และลูกค้าที่ไม่ได้ใช้เลขหมายโทรศัพท์ของบริษัท
โดยลูกค้าสามารถใช้บัตรโทรศัพท์โทรออกจากเครื่องโทรศัพท์ใดก็ได้
ไม่ว่าจะเป็นโทรศัพท์พื้นฐานของ ทศท. หรือ ของบริษัท รวมทั้งโทรศัพท์เคลื่อนที่ในระบบต่างๆ
นอกจากนั้น บริษัทมีแผนที่จะจัดหาเครื่องโทรศัพท์พื้นฐานแบบใหม่ๆ
ที่สามารถอำนวยความสะดวกให้แก่ผู้ใช้เพิ่มขึ้น เช่น สามารถแสดงเลขหมายโทรศัพท์ของผู้โทรเข้า
และสามารถบันทึกเลขหมายโทรศัพท์ เป็นต้น
บริษัทคาดว่าจะเปิดให้บริการและมีรายได้จากบริการนี้ในปี 2546
ซึ่งจะช่วยให้รายได้ในส่วนของบริการเสริมพิเศษของบริษัทดีขึ้น

2. บริการใหม่สำหรับ PCT

บริษัทได้เปิดให้บริการสื่อสารข้อมูลความเร็วสูง 32 Kbps
แบบไร้สายในระบบดิจิตอลผ่านโครงข่ายโทรศัพท์พื้นฐานพกพา ในช่วงเดือนมิถุนายน 2545 ที่ผ่านมา
ภายใต้ชื่อ PCT Net ด้วยเทคโนโลยีของโครงข่าย PCT
ที่สามารถให้บริการข้อมูลผ่านทางโทรศัพท์ได้ดีกว่าโทรศัพท์มือถือในปัจจุบันรวมทั้งมีต้นทุนที่ต่ำกว่าเมื่อเทียบกับระบบ
GPRS
ทำให้บริษัทสามารถขยายฐานลูกค้าไปยังกลุ่มที่มีรายได้สูงรวมทั้งการขยายฐานเข้าไปยังกลุ่มลูกค้าธุรกิจขนาดใหญ่ที่มีความต้องการใช้บริการสื่อสารข้อมูลแบบไร้สายด้วย

นอกจากนั้น ในปี 2546 บริษัทมีแผนที่จะเปิดให้บริการ TA Wireless Net
ซึ่งเป็นบริการสื่อสารข้อมูลความเร็วสูงที่ให้ความสะดวกแก่ลูกค้ามากกว่าเดิม โดยสามารถใช้ได้ทั้ง
Laptops และ PDAs โดยไม่ต้องเชื่อมต่อกับเครื่องโทรศัพท์ PCT
บริษัทคาดว่าจะเปิดให้บริการและมีรายได้จากบริการนี้
ซึ่งจะช่วยให้รายได้ในส่วนของบริการโทรศัพท์พื้นฐานพกพา PCT ดีขึ้น

ตั้งแต่ต้นปี 2544 เป็นต้นมา บริษัทได้ดำเนินการปรับปรุงโครงข่ายโทรศัพท์พื้นฐานพกพา PCT
เพื่อให้สามารถรองรับบริการส่งผ่านข้อมูลผ่านที่ความเร็วสูง 32 Kbps
ปัจจุบันสามารถให้บริการได้ครอบคลุมพื้นที่ให้บริการของ PCT ทั้งหมดแล้ว
บริษัทเชื่อว่าการให้บริการ สื่อสารข้อมูลความเร็วสูงของโทรศัพท์พื้นฐานพกพา PCT นี้
จะเป็นบริการที่สามารถแข่งขันได้ในตลาดโดยมีจุดเด่นในเรื่องความเร็วและจำนวนช่องสัญญาณที่มีอยู่มากกว่าหลายเท่าตัวเมื่อเทียบกับระบบอื่นๆ
รวมทั้งยังสามารถเพิ่มโอกาสทางธุรกิจอื่นๆของบริษัทในเครือได้เป็นอย่างดี เช่น
การขายเนื้อหา(Content) ต่างๆ โดยFf บริษัท เอเซียเน็ท คอร์ปอเรชั่น จำกัด และ ยูบีซี
เป็นต้น

3.  การขยายขีดความสามารถในการให้บริการ Broadband รวมทั้งด้าน Contents และ
    Applications

บริษัทมีแผนที่จะขยายขีดความสามารถในการให้บริการ Broadband
ให้ครอบคลุมพื้นที่เขตุกรุงเทพและปริมณฑลทั้งหมด
ให้มีขีดความสามารถในการให้บริการลูกค้าที่จะใช้บริการ ADSL ได้เพิ่มขึ้นจาก 9,000 ราย เป็น
100,000 ราย โดยจะดำเนินการในปี 2546-2547 บริษัทคาดว่าผู้ใช้บริการ Broadband
จะเพิ่มขึ้นในอัตราที่สูงในอนาคต หากมีการให้บริการ Content และ Application ต่างๆ
เพิ่มขึ้น บริษัทจึงมีนโยบายที่จะส่งเสริมด้าน Content และ Application ต่างๆ ควบคู่ไปด้วย

สำหรับลูกค้าประเภทธุรกิจ บริษัทมีแผนที่จะขยายบริการ Broadband โดยผ่านเทคโนโลยี
Fiber-to-Building ซึ่งมีความเร็วในการส่งผ่านข้อมูลสูงที่ระดับ 512 Kbps ถึง 1 Gbps
โดยจะขยายขีดความสามารถในการให้บริการให้ครอบคลุมอาคารสำนักงานใหญ่อีก 100 อาคาร
จากเดิมที่เพิ่งเปิดให้บริการไปไม่กี่อาคาร ซึ่งจะช่วยให้รายได้ในส่วนของบริการโครงข่ายข้อมูลดีขึ้น